Š. Rusnák, poslanec: (2002-01-31):
Keďže v prvom čítaní boli vysvetlené dôvody predloženia návrhu zákona, dovoľte mi poukázať len na niektoré dôvody, ktoré podporujú prijatie zákona. Návrh tohto zákona predkladáme v snahe historického ocenenia odvahy a statočnosti príslušníkov domáceho a zahraničného odboja, ktorý sa dobrovoľne a vedome ako súčasť celosvetovej protifašistickej koalície podieľali na konečnom víťazstve a oslobodení zotročených národov. Tisícky z nich v týchto bojoch padli, boli zranení a na všetkých ostali stopy po ťažkých vojnových útrapách. Musím opakovane pripomenúť, že bez tohto domáceho i zahraničného odboja, bez tých, ktorých sa má zákon týkať, by dnes nebolo samostatnej Slovenskej republiky. V uplynulých desaťročiach došlo postupne k morálnemu oceneniu zásluh domáceho a zahraničného odboja. Doteraz však chýba aspoň ich čiastočné jednorazové finančné odškodnenie. Práve to chceme, rešpektujúc súčasné ekonomické možnosti, napraviť. Za nezodpovedné a pokrytecké považujeme aj to, že viacerí politickí činitelia, najvyšší štátni predstavitelia pri významných výročiach sa hlásia k odkazu odboja. Vzdávajú hold a úctu padlým i žijúcim účastníkom, ale na zlepšenie ich sociálneho postavenia a kvality posledných rokov života neurobili skoro nič, ba naopak, zrušili i tie skromné výhody, ktoré im ostali z bývalého režimu, ako zrušenie zľavy na cestovnom, lekársku dispenzárnu starostlivosť a kúpeľnú liečbu. Vrcholom nespravodlivosti voči nim je aj to, že títo starí a chorí ľudia, ktorí prežili útrapy vojny, pri vysokých životných nákladoch si musia doplácať na lieky. V prípade osôb, ktorých sa má zákon týkať, ide o našich prestarnutých občanov, ktorí majú prevažne viac ako 75 a 80 rokov. Ich dôchodky zodpovedajú pôvodným, t. j. nízkym zárobkom, ktoré predtým mali. Ich situácia je na hranici ľudskej dôstojnosti. Preto ak im teraz aspoň čiastočne nepomôžeme, zakrátko nebude komu pomáhať. Návrh zákona o poskytovaní jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945 sa týka osôb, ktoré po a) boli príslušníkmi Československej armády v zahraničí za podmienok uvedených v § 2 ods. 1 a 2, po b) konali vojenskú službu v spojeneckých armádach za podmienok uvedených v § 2 ods. 3 a po c) boli príslušníkmi Prvej československej armády na Slovensku za podmienok uvedených v § 2 ods. 4a a ďalej boli československými partizánmi podľa § 1 zákona č. 34/1964 Zb., ktorým sa vymedzuje slovo československý partizán. Nedá mi nepripomenúť, keďže návrh zákona bol do značnej miery spolitizovaný, že išlo a ide o ľudí z celého širokého politického spektra. Jednoducho vtedy ani dnes sa nedelia na tých či oných, ale na tých, čo aktívne bojovali proti fašizmu alebo sa len pasívne prizerali jeho zverstvám. Dnes je Národná rada Slovenskej republiky demokratickým parlamentom, odsudzujúcim všetky formy násilia, všetky totalitné ideológie a režimy, osobitne ich najextrémnejší fašizmus. Sme preto povinní aspoň drobným skutkom prispieť k čiastočnému zadosťučineniu tým, ktorí aj za nás urobili všetko pre nastolenie slobody a demokracie na Slovensku. Som si vedomý značnej finančnej náročnosti navrhovaného zákona a dobre poznám ekonomickú situáciu na Slovensku a z nej vyplývajúce možnosti. Z uvedených dôvodov súhlasím s pozmeňujúcimi návrhmi, ktoré sú uvedené v spoločnej správe výborov pod bodmi 7, 9, 10, 11 a 12, ktoré znižujú jednorazový príspevok o tretinu. Taktiež v záujme urýchlenia odškodnenia žijúcich účastníkov domáceho a zahraničného odboja súhlasím s bodom 15, ktorý stanovuje vyplácanie príspevku v roku 2002 a v roku 2003 žijúcim účastníkom a v roku 2004 vdovám a vdovcom. Návrh zákona je plne krytý v štátnom rozpočte na rok 2002. Chcem požiadať o podporu tohto zákona už aj z dôvodu, že poslanecký klub SDĽ pri rokovaní o štátnom rozpočte na rok 2000 vyčlenil 110 mil. Sk na uvedené príspevky a poslanecký klub Strany občianskeho porozumenia doplnil ďalších 10 miliónov. Inak povedané, návrh je finančne pokrytý a hlasovalo zaň 81 poslancov tohto parlamentu. Na záver prosím všetky kolegyne, kolegov, aby tento zákon podporili v druhom čítaní. Ďakujem pekne.